དགུང་གྲངས་ང་གཉིས་པ་རབ་བྱུང་བཅུ་དྲུག་པའི་ཆུ་མོ་བྱལོའི་ཟླ་བརྒྱད་པའི་ཚེས་ཉེར་བདུན་ཉིན་ལ་ཆབ་འགག་ཆུ་མཛོད་ཆེན་མོ་ཤོར་བའི་ཆག་སྒོ་དང་དོན་རྐྱེན་འབྱུང་བ་ལས།སྲ་མོའི་བྲག་དང་ཡངས་མོའི་ཐང་།ཆབ་འགག་གཞུང་དང་ཆབ་ཆ་གྲོང་བརྡལ་སོགས་ཧ་ལམ་ཤུལ་ལུས་མེད་དུ་བཏང་སྟེ།མི་དམངས་ཀྱི་ཚེ་སྲོག་དང་རྒྱུ་ནོར་ལ་གནོད་འཚེ་ཚབས་ཆེན་ཐེབས་ཤིང་།ཡུལ་ཁམས་སྨྲེ་སྔགས་འདོན་པའི་གནས་སུ་ཚུད་ནས་འཛམ་བུ་གླིང་ལ་གྲགས་སུ་ཆེ་བ་ཞིག་བྱུང་ནའང་ཆུ་མཛོད་མདུན་ངོས་ཆུའི་བཞུར་ལམ་དུ་ཆུ་སྒོའི་ཁ་གཏད་ལྟ་བའི་ཚུལ་ལ་ལྷང་ངེར་བཞུགས་པའི་ཆབ་འགག་བཀྲ་ཤིས་དར་ཐང་རིང་མོའི་སྔགས་དགོན་ཆུ་བར་ནོར་བུའི་གླིང་གི་ཆ་ནས།དགོན་པའི་ལྕགས་རིའི་ཁ་ནས་ཆུ་ལོག་བླུགས་ཏེ་ནམ་མཁའི་དབྱིངས་སུ་འཕྱོ་བ་དང་གཙུག་ལག་ཁང་ཀྱང་ཆུས་བསྣུབས་པའི་འཇིགས་པ་ཆེན་པོ་ཡོང་ནའང་དེའི་གཡས་གཡོན་གྱི་ཁྱིམ་ཚང་དང་།སྡོང་ར།ས་ཞིང་།བྱེ་སྒང་།གསེག་སྒང་།བརྩིགས་རྡོ་སོགས་ལྷག་མེད་དུ་ཆུས་ཁུར་བའི་རྔམ་གྲོག་ཡོད་པ་མཐོང་ན་གཙུག་ལག་ཁང་འདི་ཡང་ཅི་ལ་ཁུར་མ་སོང་སྙམ་ནས་སྐྲག་སྣང་དང་ཡ་མཚར་ཉིས་ལྡན་ཞིག་ཀྱང་འབྱུང་སྲིད་མོད།འོན་ཀྱང་གཙུག་ལག་ཁང་སོགས་ཆུས་འཁུར་བ་ཕར་ཞོགས་ནུབ་ཕྱོགས་གྲོག་མོའི་རྩིབ་དང་འགྲམ་གྱི་ལོགས་སུ་ཆུ་རགས་རང་བྱོན་གྱི་ཚུལ་དུ་ཆུ་མཛོད་ཀྱི་ཁ་ནས་ཁུར་ཡོང་བའི་བྲག་རྡོ་ཆེན་པོ་རྒྱ་མ་ཉིས་ཁྲི་ནས་སུམ་ཁྲི་ཅན་དུ་མ་སྤུངས་ཏེ་བསྒྲིགས་ཡོད་པ་སོགས་ཀྱང་འབྱུང་མི་སྲིད་མོད།འོན་ཀྱང་གཙུག་ལག་ཁང་སོགས་ཆུས་འཁུར་བ་ཕར་ཞོགས་ནུབ་ཕྱོགས་གྲོག་མོའི་རྩིབ་དང་འགྲམ་གྱི་ལོགས་སུ་ཆུ་རགས་རང་བྱོན་གྱི་ཚུལ་དུ་ཆུ་མཛོད་ཀྱི་ཁ་ནས་ཁུར་ཡོང་བའི་བྲག་རྡོ་ཆེན་པོ་རྒྱ་མ་ཉིས་ཁྲི་ནས་སུམ་ཁྲི་ཅན་དུ་མ་སྤུངས་ཏེ་བསྒྲིགས་ཡོད་པ་སོགས་ཀྱང་ད་ལྟ་མཐོང་མ་ཐག་ཏུ་ཨེ་མ་སྙམ་ནས་སྤྲོ་བའི་འཛུམ་དང་དགའ་བའི་ཉམས་ཤིག་དབང་མེད་དུ་འཆོར་ཞིང་།འཇིག་རྟེན་མི་ཡིས་རྩོལ་བ་བྱས་ཀྱང་འདི་འདྲའི་ཆུ་རགས་ལྷུན་གྱིས་གྲུབ་པ་ཞིག་ག་ལ་མཆིས་སྲིད་སེམས་ན་སྐུ་གོང་མའི་ཐུགས་མདུན་སྨོན་ལམ་དང་ཆུ་བར་ནོར་བུའི་གླིང་ཞེས་བྱ་བ་འང་མིང་དང་དོན་གཉིས་མཚུངས་པར་སྙམ་ཞིང་།དེ་བཞིན་བྱང་གི་ཕྱོགས་སུ་ཡང་རྔམ་གྲོགས་ཆེན་པོ་ཆུ་ཡི་རྦ་རླབས་བར་སྣང་ཁམས་ན་ཆུར་གནས་སྲིན་པོ་དག་ཀྱང་དཔའ་ཞུམ་སྙིང་རྩ་འདར་བའི་ལས་ལ་བྲེལ་ལོ།།འདི་འདྲའི་རྫིག་ཉམས་ཆེ་ཞིང་ཡ་ང་བའི་འབྱུང་བ་ཆེན་པོ་ཆུའི་འཇིགས་པ་ལས་ཆུ་ཆེན་རིང་མོའི་སྔགས་དགོན་ཆུ་བར་ནོར་བུའི་གླིང་མཆོག་འདི་འཇིག་མེད་རྡོ་རྗེ་བྲག་གི་ཚུལ་དུ་འགྱིངས་པ་དང་།ཀླུ་རྒྱལ་ཕོ་བྲང་བཞིན་དུ་བསྟན་པ།ཆུ་སྐྱེས་པདྨ་བཞིན་དུ་གཙུག་ལག་ཁང་བཟང་རྒྱ་ཕིབས་གསེར་ཏོག་དང་བཅས་པ་སེར་ལམ་མེར་བཞུགས་པ་འདི་ཡང་ནང་རྟེན་བྱིན་ཅན་གུ་རུའི་ཐུགས་རྗེ་དང་མྱུར་མགྱོགས་བསྟན་སྲུང་མ་གཟའ་རྡོར་གསུམ་ལས་སྒྲུབ་དག་གི་མཐུ་ནུས་ཁྱད་པར་པ་ལས་བྱུང་བ་སྨྲས་མ་དགོས་སོ།།